མི་དང་དུད་འགྲོའི་ཁྱད་པར་རིག་གནས་ཡོད་མེད་ཀྱི་སྟེང་ནས་ཕྱེ་བ་ཡིན་ལ།མི་ཡ་རབ་དང་མ་རབ།སྔོན་ཐོན་དང་རྗེས་ལུས་ཀྱི་ཁྱད་པར་ཡང་རིག་གནས་ཀྱི་རྒྱུ་རྐྱེན་ལས་བྱུང་བའི་བསམ་པ་དང་།ལྟ་བ་དང་།ཀུན་སྤྱོད་སོགས་ཀྱི་སྟེང་ནས་ཕྱེ་བ་རེད།དེང་སང་འཛམ་གླིང་ན་བོད་མི་རིགས་བསམ་པ་དྲང་ཞིང་དཀར་བའི་ཚད་དུ་བྱེད་པ་འདི་ཡང་།མི་རིགས་འདི་བསམ་པ་དང་ཀུན་སྤྱོད་བཟང་བའི་ཆ་ནས་ཡིན་ལ།བསམ་པ་དང་ཀུན་སྤྱོད་བཟང་བོ་དེ་ཡང་ལྷན་སྐྱེས་སུ་ཡོད་པ་མ་ཡིན་པར།ཆོས་དང་རིག་གནས་ཀྱི་སློབ་གསོ་ཐེབས་པ་ལས་བྱུང་བ་རེད།བོད་ལ་མཚོན་ན་སངས་རྒྱས་ཆོས་ལུགས་མ་དར་གོང་།གླུ་དང་སྒྲུང་དང་བྲོ་གར།གནམ་ལྷ་མཆོད་པ་དང་འདྲེ་གཤེད་འདུལ་བ་སོགས་གདོད་མའི་དད་མོས་དང་དམངས་ཁྲོད་རིག་གནས་སོགས་ཡོད་ཀྱང་།རིགས་པའི་གཞུང་ལུགས་དང་འབྲེལ་བའི་ལྟ་བ་དང་ཀུན་སྤྱོད་སོགས་རིག་གནས་མཐོ་གྲས་སྐོར་མེད་ལ།བོད་ཡིག་བཟོས་པའི་རྗེས་སུ་ལཱོ་ཙ་བ་སྐྱེད་སྲིང་བྱས་ནས་རྒྱ་གར་ནག་དང་ལི་བལ་སོགས་ནས་སངས་རྒྱས་ཆོས་ལུགས་ཀྱི་རིག་གནས་གཙོ་བོར་བྱས་པའི་སྒྲ་ཚད་བཟོ་གསོ་སྙན་ངག་མངོན་བརྗོད་ཟློས་གར།སྐར་རྩིས་ནག་རྩིས།འབུར་རྐོ་རིས་བྲིས།ཁང་བ་བཅའ་ལག་གོས་དང་རྒྱན་ཆའི་བཟོ་རྩལ་སོགས་སྣ་འཛོམས་ཤིང་སྤུས་ལེགས་པའི་རིག་གནས་ཡོངས་རྫོགས་ཤིག་བསླབ་་་བསྒྱུར་སྤེལ་གསུམ་གྱི་སྒོ་ནས་དར་བར་བྱེད་པ་ཡིན་ལ།རིག་གནས་དེ་དག་བསླབ་བསྒྱུར་སྤེལ་གསུམ་བྱེད་མཁན་ཡང་ཤཱཀྱའི་རྗེས་འཇུག་གི་བཙུན་པ་དང་དགེ་བསྙེན་ཤ་སྟག་ཡིན།དེ་ཡང་སངས་རྒྱས་ཆོས་ལུགས་ནི་ཤེས་བྱ་ཐམས་ཅད་ཤེས་པའི་ཐམས་ཅད་མཁྱེན་པའི་གོ་འཕང་སྒྲུབ་པ་དང་།མཁའ་ཁྱབ་ཀྱི་སེམས་ཅན་ཡོངས་ལ་ཕན་བདེ་སྒྲུབ་པར་དམིགས་པ་ཞིག་ཡིན་པས།རང་ཉིད་ཤེས་བྱ་ཐམས་ཅད་ཤེས་པར་བྱེད་པ་དང་།སེམས་ཅན་ཡོངས་ལ་ཐབས་ཤེས་སྣ་ཚོགས་ཀྱིས་ཕན་བདེ་སྒྲུབ་དགོས་པས་ན།རིག་གནས་གང་ཡང་མེད་དུ་མི་རུང་བ་ཞིག་ཡིན་ཕྱིར།རྒྱ་གར་ནག་དང་ལི་བལ་སོགས་སུ་སྐབས་དེར་དར་ཆེ་བའི་རིག་གནས་མང་བོ་ཞིག་བསླབ་བསྒྱུར་བྱས་པ་རེད།ཆོས་དང་རིག་གནས་བསླབ་བསྒྱུར་སྤེལ་གསུམ་བྱེད་མཁན་དེ་དག་ཀྱང་མིང་སྙན་གྲགས་ཐོབ་གོ་ས་དང་རྒྱུ་ནོར་ལོངས་སྤྱོད་ཐོབ་འདོད་སོགས་མ་ཡིན་པར།ཆོས་པའི་ངོས་ནས་ཆོས་དང་རིག་གནས་ཀྱིས་སེམས་ཅན་ལ་ཕན་དོན་སྒྲུབ་པ་ཁོ་ན་ལ་དམིགས་པའི་བསམ་པའི་ཀུན་སློང་རླབས་པོ་ཆེ་དང་།དཀའ་སྤྱད་སྡུག་རུས་བྱས་པའི་བརྩོན་སེམས་དང་སྙིང་སྟོབས་ཆེན་པོ་དེ་དག་ཆོས་ལ་དད་པ་མེད་ཅིང་རང་དོན་ཁོ་ནའི་དོན་དུ་འཚོ་བའི་མི་རྣམས་ཀྱི་བློ་ངོར་ཆུད་ཐུབ་པ་ཞིག་མིན་ནོ།།